**Daniel Michaelli** (\* 23. máj 1929, Martin – † 7. november 1980, Martin) bol slovenský herec, režisér a scenárista.

Život
-----

Michaelli sa narodil 23. mája 1929 v Martine v rodine kominárskeho majstra Rudolfa Michaelliho, ktorý bol aj aktívnym členom Slovenského spevokolu, kde ako ochotník stvárnil vyše 60 postáv a 5 predstavení dokonca režíroval. Matka Anna, rodená Olejčeková, bola takisto ochotníckou herečkou – pôsobila v martinskom Slovenskom spevokole ako herečka a zboristka a tiež sa venovala práci v spolku slovenských žien Živena. Po maturite na martinskom gymnáziu vyštudoval na Filozofickej fakulte Univerzity Komenského dejiny umenia a štúdium ukončil získaním doktorátu. Po ukončení štúdia pôsobil na Vysokej škole múzických umení v Bratislave spočiatku ako pedagóg, v rokoch 1952 – 1957 bol vedúcim Katedry divadelných vied VŠMU. V sedemdesiatych rokoch dvadsiateho storočia sa zaslúžil o vznik Katedry filmovej a televíznej tvorby na VŠMU a stal sa jej vedúcim (1969 – 1973). Medzi jeho študentov patrili významní režiséri, scenáristi a dramaturgovia (napr. Boris Filan, Dežo Ursíny, Jozef Paštéka, Slavo Rosenberg či Milan Ležák).

V roku 1958 nastúpil ako dramaturg do Československej televízie v Bratislave, neskôr sa stal vedúcim literárno-dramatickej redakcie a dramaturgicky sa zaslúžil o vznik a vysokú kvalitu tzv. „bratislavských pondelkov" (televíznych inscenácií a dramatizácií známych literárnych diel v podaní najlepších slovenských hercov).

Po otcovi zdedil aj herecký talent. Začínal v ochotníckych divadlách, neskôr vytvoril množstvo postáv v televíznych inscenáciách, seriáloch a filmoch. Od roku 1949 pravidelne vystupoval aj v rozhlase. Jeho životnou hereckou úlohou sa stal Louis Pasteur v rovnomennom televíznom triptychu z roku 1977.

Bol jedným zo zakladateľom Divadla mladých v Bratislave a Zväzáckeho akademického divadla.

Zomrel 7. novembra 1980 v Martine, kde je aj pochovaný na Národnom cintoríne. Od roku 2005 je po tomto významnom rodákovi v Martine pomenovaná ulica (Ulica Daniela Michaelliho).

Filmografia
-----------

### Herec

Filmy / seriály / relácie

* 1979 Barbora Rösselová
* 1979 Vynes na horu svoj hrob
* 1978 Sneh pod nohami
* 1977 Louis Pasteur
* 1977 Sedem krátkych rokov inžiniera Hagaru
* 1976 Rozdelení
* 1976 Miesto v dome
* 1975 Vivat Beňovský!
* 1975 Čenkovej deti
* 1973 Miesto v dome
* 1972 Inšpektor sa vracia
* 1971 Parížski mohykáni
* 1971 Dvaja
* 1968 Koniec a začiatok
* 1966 Majster kat
* 1964 Sám vojak v poli
* 1958 Šťastie príde v nedeľu

### Réžia

* 1981 Prípad Evy Burdovej
* 1980 Stromy zomierajú postojačky
* 1978 Dnes platí regulačný stupeň č.6
* 1978 Izrafel
* 1978 Už viem, čo urobím
* 1977 Smrť malomeštiaka
* 1975 Svetlo severu

### Scenárista

* 1992 Pavilón č.6
* 1975 Svetlo severu
* 1978 Ľahostajní
* 1967 Dáma
* 1961 Smrť sa volá Engelchen

Referencie
----------

1. 1 2 3 4 5  KUBIŠ, Pavol M.. Šľachetné srdce dotĺklo pred 35 rokmi. *MY Turčianske noviny - Nový Život Turca*, január 2016, roč. 25/56, čís. 1, s. 13. Dostupné online [cit. 2016-01-13]. ISSN 0139-6374.
2. ↑   *Lexikón osobností mesta Martin*. 1. vyd. Martin : Osveta, 2006. ISBN 80-8063-223-5. Kapitola MICHAELLIOVÁ, Anna (rod. Olejčeková) - ochotnícka herečka, s. 174.
3. 1 2 3   *Lexikón osobností mesta Martin*. 1. vyd. Martin : Osveta, 2006. ISBN 80-8063-223-5. Kapitola MICHAELLI, Daniel - herec, režisér, scenárista, vysokoškolský učiteľ, s. 173.
4. ↑   *Všeobecne záväzné nariadenie č. 45 o zmene názvov vybraných ulíc na území mesta Martin* [online]. Martin: mesto Martin, [cit. 2015-07-22]. Dostupné online.

Autoritné údaje: * NK ČR: mzk2004225472
* SNK: 158865
* VIAF: 84573848